b'\n_START_ARTICLE_\nZhang Qiujian\n_START_PARAGRAPH_\nZhang Qiujian (kiin. \xe5\xbc\xb5\xe9\x82\xb1\xe5\xbb\xba; ehk\xc3\xa4 noin 430\xe2\x80\x93490) oli kiinalainen matemaatikko, joka kirjoitti teoksen Zhang Qiujian suanjing (\xe2\x80\x99Zhang Qiujianin matemaattinen ohjekirja\xe2\x80\x99) noin vuosina 468\xe2\x80\x93486. Kolmeen lukuun jatussa kirjassa Zhang Qiujian esittelee matemaattisia ongelmia ja esitt\xc3\xa4\xc3\xa4 kullekin ratkaisun sek\xc3\xa4 useissa teht\xc3\xa4viss\xc3\xa4 h\xc3\xa4n esittelee ratkaisuna k\xc3\xa4ytetty\xc3\xa4 metodia. Kirjassaan h\xc3\xa4n esittelee yhteens\xc3\xa4 92 ongelmaa, jotka jakaantuvat luvuttain seuraavasti: ensimm\xc3\xa4isess\xc3\xa4 luvussa 32 kappaletta, toisessa 22 kappaletta ja kolmannessa 38 kappaletta. Ongelmat ovat eri matematiikan aloilta, niin aritmetiikasta kuin geometriastakin. Muita teoksia Zhang Qiujianilta ei tiedet\xc3\xa4, eik\xc3\xa4 h\xc3\xa4nest\xc3\xa4 itsest\xc3\xa4\xc3\xa4ns\xc3\xa4kk\xc3\xa4\xc3\xa4n tiedet\xc3\xa4 juuri muuta._NEWLINE_Vuonna 656 Li Chunfengin muokattua Zhang Qiujianin teosta, siit\xc3\xa4 tuli osa Kiinan keisarillisia matematiikan kokeita ja yksi Kymmenest\xc3\xa4 matemaattisesta klassikosta.'